प्रस्तुत हैं छत्तीसगढ़ी कहानियाँ....
प्रस्तुत हैं पुस्तक के कुछ अंश
भूमिका
धार-धार लेखिनी के आज हमर छत्तीसगढ़ ले बर जरूरत हे। चारों कोती सोसक मन लहलहावत हें अऊ जम्मो भुंइया ल परदेसिया मन बिसावंत हें। छत्तीगसढ़ एक उपनिवेश बनत जात हे। ईस्ट इंडिया कंपनी कस कतको कंपनी गांव-गांव आवत हें। हमर भुइंया, खेत, नदिया अउ, कोयला-माटी ल कब्जावत हें। का जान को छत्तीसगढ़ ल सी.जी कहे गे हे। मय तव कहिथौं के सी.जी हा हिन्दी के चारा गाह के संक्षेपीकरण ए। तभे तव चारों कोती ल जानवर कस मनखे आवत हें, चरत हें, जावत हें।
छत्तीसगढ़ ल चारागाह बने ल बचाय बर ए कहिनी मन आगी-पानी के काम कर सकत हें। कहिनी मन म पीरा के संग-संगे सुते मनखे ल जगाय के ताकत हे। यही ताकर ल जाने के जरूरत हे अउ ढेंकी के सहारा म हमन ये ताकत ल पहिचानबो अइसे मय बिसवास करत हवं।
सुशील भोले के कहिनी के शिल्प जोरदार, तव ओखर ले जोरदार ओखर भाखा हे। ढेंकी के जम्मो कहिनी हिन्दी म अनुवाद करके परोसे के लाइक हे।। ए कहिनी मन के आत्मा म जेन घुसर पाही तेन बड़ छटपटाही। अपन माटी, अपन महतारी के सेती। आओ ढेंकी के ढांक ल सुनव अउ देखव छत्तीसगढ़ के आज ल दरपन म।
ढेंकी
सुकरो रतिहा के जूठा बर्तन मनला रखियावत रहाय, ततके बेर पहाटिया हम मुंह-कान धोके कोला-बारी तनी ले आईस अउ पंछा म मुंह पोछत कहिस—‘‘पहाटनीन थोरिक चाय बना न, आज बुजा ह थोरिक जाड़ असन लागत हे।’’
‘ले राहन दे तुंहर चोचला ल, रोजेच तो आय कुछु न कुछु के ओढ़र करके चाहे पीयई। ये रोज के ताते-तात म तुहंर पेट नई अगियावत तेमा ?’’ सुकवारो बर्तन धोवत कहसि।
सुकवारो के गोठ म पहाटिया थोक मुसकाइस, तहां ले बेलौली करे अस कहसि-‘‘अओ नेवरनीन..जबले आए हस भइगे हुदरे असन गोठियाथस..कभू तो...
पहाटिया के बात पूरा न होए पाइस, अऊ पहाटनीन बीचे म बोल परि—‘‘नहीं त...तुहंर संग लेवना लगाय सहीं गोठियावौं।’’
—‘‘त का हो जाही...पहाटिया के जात...दूध-दही, लेवना सहीं गोठिया लेबे त।’’
—‘‘ले राहन दे...ये सब काम ल कोन लगवार आय तेन कर दिही..? तुहंर का हे, सूत के उठेव तहां ले चाहे पीयई...तहां ले माखुर झर्रावत बरदी कोती रेंग देथौ। ये लोगन के बुता ल कभू देखे हौ ? कतका मरथन-खपथन तेला हमीं जनाथन, फेर तिरिया के काम, नाम के न जस के।’’ काहत सुकवारो बर्तन धोना ल छोड़ के चाय बनाय बल चल दिस।
पाछू पहाटिया ल बिदा करके फेर बर्तन-भांड़ा म भीड़गे। घर के जम्मो बुता जब झरगे, तब काठा भर धान लेके वोला ढेंकी म कुटे लागसि। ढेंकी के पूछी ल पांव म चपके के बाद वोकर मुंह के उठई अउ फेर बाहना म गिरई के साथ जेन सुघ्घर सुर अउ ताल निकलय तेकर संग सुकवारो गुनगुनाय लागिस
मइके ले खना के ससुरार म बोवाथन
फर-फूल धरथे फेर हमरो परान
कइसे तिरिया जनम तैं दिए भगवान
‘‘आ भागा आ...भीतर आ’’ कहात पाछू लहुटगे।
भागा भीतर आवत कथे-भारी बिधुन होके ढेंकी कूटथस दई तहूं ह। तोर फरिका के संकरी ल हला-लहा के मोर हाथ घलो पिरागे..फेर कोन जनी....कान म काय जिनिस के ठेठा बोजे रहिथस ते ?
भागा डहार देख के सुकवारो मुसका दिस, फेर कहसि कुछु नहीं। अंगना नहाक के दूनों फेर ढेंकी कुरिया म आगें अउ आते सुकवारो भागा ल बइठे बर कहिके फेर ढेंकी कूटे बर भीड़गे।
बाहना तीर धान खोए बर बइठत भागा फेर कथेतोला ये रोज-रोज के भुकरुस-भुकरुस ढेंकी कुटई ह बने लागथे वो सुकवारो ? हम तो दई एकर भाखा ल सुनथन ततके म हाथ-पांव म फोरा परगे तइसे कस जनाए लागथे।
-एमा बने अउ गिनहा के का बात हे भागा ?
-तभो ले दई....गांव म धनकुट्टी आगे है तभो ले हंकरस-हंकरस करत रहिथस ?
-काय करबो बहिनी...हमर पहाटिया ल धनकुट्टी म कूटे चांउर के भात ह नई मिठावय त !
-अई भारी रंगरेला हे दई तोरो पहाटिया ह। हमर पहाटिया के आगू म जइसन परोस दे, तइसन खा लेथे। भागा अपन पहाटिया के सिधई ल बताइस।
सुकवारो अउ भागा के जोड़ी एके पहाट म लगे राहयं, तेकर सेती भागा अउ सुकवारो अपन मालिक मन घर संगे म पानी भरयं, तेही पाय के भागा रोज बिहन्चे सुकवारो घर आवय, तहां ले दूनो कुआं कोती चले जायं।
—‘‘छत वाले मन आज काय जिनिस पाले हें ओ तेमा भारी खुलखुलावत हैं ?’’
पहाटिया भात खात सुकवारो मेर पूछिस, त सुकवारो कहसि—‘‘वोकर बेटी-दमांद मन सहरक ले आए हे न तेकर सेती थोरक भाखा सुनावत हे।
-हूं कब आइन हें ?
-आजे संझा तो आइन हें। लेवौ न तुमन जल्दी-जल्दी खावौ...नींद लागत हे, हमूं बोर-सकेल से सूतबोन..वोती मुंदरहा ले उठे बर लागथे, अउ एती रात ल अधिया देथौ, बने गतर के नींद घलो नइ परय। सुकवारो जम्हावत-जम्हावत कहिस।
-‘‘खात तो हौं।’’ कहिके पटाहिया जल्दी-जल्दी खाए लागसि। रात जादा गहराय नइ रिहिसे, फेर गांव म कोलिहा नरियावत सांय-सांय करे बर धर लेथे। छत वाले घर ले अभो हांसे-बकबकाए के भाखा कान म सुनावत रहाय। सुकरो ये सबले अनचेत खटिया म पांव पसार डरे राहय। बपरील बिहाने उठके जम्मो बुता कर बर जेन लागथे। पहाटिया घलो चोंगी चुहकत खटिया म धंस गे। चोंगी ल आखिरी चुक्का तिरिस तहां ले भुइंया म रगड़ के बुता दिस, फेर कथरी ओढ़ के सुकवारो के सपना म समागे।
To give your reviews on this book, Please Login
hin_Deva hin_Deva mar_Deva hne_Deva hne_Deva hne_Deva bho_Deva hne_Deva hne_Deva hne_Deva hne_Deva bho_Deva hne_Deva hne_Deva hne_Deva mai_Deva bho_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hin_Deva hne_Deva hne_Deva eng_Latn